Diari Oficial de la Generalitat Valenciana


Sumari del DOGV 4920, del 10-01-2005 (2004/13194)

ORDE de 29 de desembre de 2004, de la Conselleria d'Empresa, Universitat i Ciència, per la qual es regulen les ajudes en matèria de formació comercial en el marc del Fons Social Europeu per a l'exercici 2005.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4920

Data del DOGV
:   10-01-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/13030


Data del document
:   29-12-2004

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * atur de llarga duració
    * suport econòmic
    * ajuda pública
    * jove
    * societat sense fins de lucre
    * col·legi professional
    * treball femení
    * atur juvenil
    * organització patronal
    * ajuda a les empreses
    * formació professional

ORDE de 29 de desembre de 2004, de la Conselleria d'Empresa, Universitat i Ciència, per la qual es regulen les ajudes en matèria de formació comercial en el marc del Fons Social Europeu per a l'exercici 2005. [2004/F13611]
  
La Llei de la Generalitat 8/1986, de 29 de desembre, d'Ordenació del Comerç i Superfícies Comercials, dictada a l'empara de la competència exclusiva en matèria de comerç interior reconeguda per l'article 34.1.5 de l'Estatut d'Autonomia, en l'article 45 establix que la Generalitat, fomentarà el perfeccionament de la formació dels comerciants, dels directius i empleats del sector de distribució de béns i servicis, molt especialment en este moment, pròxim a la finalització de la vigència de l'actual Programa Operatiu de la Comunitat Valenciana en el 2007 i amb el repte de l'organització de grans projectes com la Copa d'Amèrica que reforçaran la projecció internacional de la Comunitat Valenciana, és necessari incidir en els actuals nivells de formació dels professionals de les empreses de la Comunitat Valenciana, i continuar contribuint a la progressiva i harmònica adaptació de l'estructura comercial a les pautes de l'economia avançada que garantisca als consumidors de la Comunitat Valenciana unes empreses comercials capaces de satisfer eficientment les seues demandes.
  
Per això, i en virtut de les facultats que em conferix l'article 35 de la Llei 5/1983, de 30 de desembre, de Govern Valencià, i l'article 47 del Text Refós de la Llei d'Hisenda Pública de la Generalitat,
  
ORDENE
  
Article 1. Objecte i àmbit
  
1. L'objecte de la present orde és establir el règim de la concessió d'ajudes en matèria de formació que incidisca en el sector de distribució de béns i servicis, per a les accions que s'indicaran, desenvolupades a la Comunitat Valenciana, d'acord amb les consignacions que a este efecte establisca la Llei de Pressuposts de la Generalitat per a l'exercici 2005
  
2. El règim d'ajudes s'aplicarà tal com es determina en els articles següents.
  
Article 2. Accions a les quals es pot donar suport
  
1. Les ajudes es destinaran a la realització de les accions formatives que desenvoluparan algunes de les següents matèries, sense perjuí que, amb caràcter excepcional, puguen atendre's cursos d'especialització professional en activitats comercials:
  
Direcció, gestió i administració d'empreses
  
- Direcció i administració de l'empresa comercial.
  
- Gestió de l'empresa comercial.
  
- Gestió del xicotet comerç especialitzat.
  
- Gestió i organització de l'empresa familiar en el comerç.
  
- Gestió i tècniques de franquícies.
  
- Gerent del xicotet comerç.
  
- Gestió comptable en el xicotet comerç.
  
- Gestió de punts de venda.
  
- Habilitats de negociació en el comerç.
  
- Jóvens emprenedors en el comerç.
  
Comercialització i investigació de mercats
  
- Màrqueting.
  
- Marxandatge
  
- Qualitat aplicada al comerç, atenció al client.
  
- Les garanties dels productes en el comerç.
  
- Coneixement del producte.
  
- Nous hàbits de consum.
  
- Investigació de mercats.
  
Tecnologia aplicada al comerç
  
- Informàtica aplicada a la gestió comercial.
  
- Aplicacions informàtiques avançades de suport a la gestió comercial.
  
- Innovacions tecnològiques en el sector de la distribució.
  
- Gestió informatitzada del punt de venda.
  
- Comerç electrònic.
  
- Gestió de la informació en el comerç.
  
Imatge i urbanisme comercial
  
- Organització i gestió d'associacions de comerciants.
  
- Gerència en centres comercials urbans.
  
- Els centres comercials oberts.
  
- Equipaments comercials en l'entorn urbà.
  
- L'accessibilitat en establiments comercials.
  
- La seguretat en els espais comercials urbans.
  
- Imatge de l'establiment comercial. Aparadorisme.
  
- Publicitat i promoció del punt de venda.
  
Logística i organització comercial
  
- Logística de la distribució.
  
- Gestió de compres i magatzems.
  
- Centrals de compres.
  
Ecologia i medi ambient en el comerç
  
- Productes ecològics i distribució comercial, envasaments.
  
- Comerç d'oci en entorns turístics i rurals.
  
- Comerç i medi ambient.
  
Idiomes
  
- Anglés comercial.
  
- Alemany comercial.
  
- Francés comercial.
  
I es destinaran a algunes de les accions següents:
  
a) Formació contínua: facilitar l'adaptació dels professionals, empresaris i empleats als canvis produïts en el sector de la distribució, sent el cofinançament, el 70 per cent del Fons Social Europeu i el 30 per cent de la Generalitat.
  
b) Inserció dels desocupats de llarga duració: aconseguir la inserció professional dels desocupats de llarga duració, que es troben un any com a mínim en situació de desocupació o dels desocupats majors de 45 anys encara quan es troben en esta situació un període de temps menor, sent el cofinançament, el 65 per cent del Fons Social Europeu i el 35 per cent de la Generalitat.
  
c) Inserció de jóvens: accés al sector de jóvens desocupats de fins a 30 anys, així com la igualtat d'oportunitats entre hòmens i dones, sent el cofinançament, el 65 per cent del Fons Social Europeu i el 35 per cent de la Generalitat.
  
d) Fomentar l'activitat empresarial de les dones i el seu accés als llocs de decisió en el sector de la distribució comercial, sent el cofinançament, el 75 per cent del Fons Social Europeu i el 25 per cent de la Generalitat.
  
e) Fomentar l'activitat laboral de les dones desocupades i el seu accés al sector de la distribució comercial, sent el cofinançament, el 75 per cent del Fons Social Europeu, i el 25 per cent de la Generalitat.
  
2. Les ajudes que s'establixen es materialitzaran en la subvenció de les següents accions formatives:
  
a) La duració dels cursos emparats en la present convocatòria, s'establirà a partir de mòduls de 25 hores. El cost del mòdul es calcularà amb l'aplicació del coeficient de 8 euros hora/alumne fins a un màxim de 120 euros per hora.
  
Dins de l'horari del curs, es destinarà a formació mediambiental entre 3 i 15 hores, segons la duració d'este.
  
b) Les entitats sol·licitants podran proposar la realització de cursos de duració superior als mòduls establits, per mitjà de la unió de diversos mòduls.
  
3. Els conceptes subvencionables i els percentatges màxims corresponents seran els següents:
  
Gastos de professorat.
  
a) Professorat: 65 per cent.
  
Costos directes.
  
b) Material didàctic: 25 per cent.
  
c) Lloguer de béns immobles:15 per cent.
  
d) Lloguer d'equips informàtics i audiovisuals, estos últims quan es tracte de cursos d'idiomes: 10 per cent.
  
Costos indirectes.
  
e) Publicitat: 20 per cent.
  
f) Direcció i coordinació: 10 per cent.
  
Gastos de desplaçament, allotjament i manutenció.
  
g) Excepcionalment només en els casos de cursos intensius per a desocupats: 40 per cent.
  
4. Excepcionalment per a les accions descrites a continuació, els mòduls i el seu cost, arreplegats en l'apartat 2.a), i els conceptes i percentatges, de l'apartat 3, es podran modificar adaptant-se a les especials característiques d'estes. Estes excepcions hauran de ser motivades en la resolució de concessió:
  
a) Accions que promoguen experiències formatives d'ensenyament a distància i altres que permeten la realització d'activitats formatives de caràcter intensiu per a desocupats.
  
b) Accions formatives que, a criteri de la Direcció General d'Indústria i Comerç, per les seues característiques propicien la no concurrència dels mòduls establits. En particular, este criteri serà aplicable a la realització de cursos emparats per titulacions de les universitats valencianes, tipus màster, especialista, expert, etc- que podran incloure experiències acadèmiques o professionals a l'estranger.
  
c) Accions d'àmplia repercussió en el sector de la distribució comercial o destinades a millorar la situació laboral de les dones en el comerç.
  
5. Excepte en els supòsits previstos en l'apartat 4, la suma dels conceptes del pressupost definitivament proposat per l'entitat, no podrà superar la quantitat que resulta d'aplicar els mòduls previstos en l'apartat 2.a).
  
6. No serà subvencionable l'IVA satisfet per l'adquisició de béns i servicis, excepte en els supòsits de realització d'activitats promogudes per persones o entitats que acrediten documentalment la no subjecció o exempció de l'impost o que l'import de l'esmentat impost forma part del cost de l'activitat subvencionable i que no siga susceptible de recuperació o de compensació, i en general qualsevol impost pagat pel beneficiari.
  
7. Es podrà subcontractar l'activitat objecte de la subvenció fins al 90 per cent d'esta, i en este cas caldrà ajustar-se al que disposa l'article 29 de la Llei 38/2003, de 17 de novembre, General de Subvencions.
  
8. Les ajudes previstes en la present orde seran incompatibles amb qualsevol altra destinada a la mateixa actuació subvencionable.
  
Article 3. Beneficiaris de les ajudes
  
Podran ser beneficiaris d'ajudes les associacions de comerciants, els col·legis professionals, les associacions industrials quan el contingut del curs estiga relacionat amb el coneixement de les característiques del producte a comercialitzar i en general les entitats públiques i privades sense ànim de lucre, amb seu a la Comunitat Valenciana.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades per la present orde, hauran de dirigir-se a la Direcció General d'Indústria i Comerç i es presentaran en l'imprés normalitzat, en els servicis territorials de Comerç corresponents o en qualssevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'acompanyar-se dels documents que a continuació es relacionen:
  
a) Documentació acreditativa i identificativa del sol·licitant i del seu representant legal.
  
b) Documentació acreditativa de trobar-se el sol·licitant al corrent en les obligacions tributàries i davant la Seguretat Social, que a continuació es relacionen, la vigència de les quals haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996, de la Conselleria d'Economia i Hisenda:
  
- Alta, referida a l'exercici actual, o l'últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula de l'esmentat impost. Quan el sol·licitant estiga exempt de l'esmentat impost, acreditarà esta circumstància per mitjà de declaració responsable.
  
- Certificació positiva de l'Agència Estatal d'Administració Tributària que acredite que el sol·licitant es troba al corrent de les seues obligacions. La dita certificació podrà ser substituïda per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Empresa, Universitat i Ciència, perquè l'Agència Estatal d'Administració Tributària li cedisca la informació.
  
- Certificació de la Tresoreria General de la Seguretat Social acreditativa que el sol·licitant es troba al corrent en el compliment de les seues obligacions amb la Seguretat Social. La dita certificació podrà ser substituïda per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Empresa, Universitat i Ciència, perquè la Tresoreria General de la Seguretat Social li cedisca la informació.
  
- Certificació dels servicis territorials de la Conselleria d'Economia, Hisenda i Ocupació, acreditativa que el sol·licitant no té deutes de naturalesa tributària amb la Generalitat. La dita certificació podrà ser substituïda per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Empresa, Universitat i Ciència, perquè la Conselleria d'Economia, Hisenda i Ocupació li cedisca la informació.
  
c) Memòria explicativa de les característiques de l'acció formativa que es desenvoluparà, que almenys comprendrà:
  
- Programa formatiu, col·lectiu a què es dirigix, material didàctic, localitat de realització del curs i nombre d'hores lectives.
  
- Relació de professorat amb el seu curriculum vitae, que necessàriament haurà de tindre titulació universitària o, alternativament i només per a determinats cursos d'especialització professional, acreditar experiència de almenys cinc anys en la dita activitat, a través de les cotitzacions al règim corresponent de la Seguretat Social així com alta en l'Impost sobre Activitats Econòmiques, en els casos que resulte procedent.
  
- Pressupost detallat per partides.
  
d) Dades de domiciliació bancària segons model facilitat a este efecte (fitxa de manteniment de tercers), excepte si s'han presentat amb anterioritat davant de la Conselleria d'Empresa, Universitat i Ciència i no han experimentat variació.
  
e) Declaració responsable de no estar sotmés en les altres prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions.
  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà l'interessat perquè en el termini de deu dies esmene la falta o acompanye els documents preceptius, amb la indicació que, si així no ho fera, se li tindrà per desistit de la seua petició.
  
4. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'adopte. No obstant això, els cursos acollits a esta possibilitat no podran finalitzar amb anterioritat a la data de resolució de concessió de les ajudes.
  
5. El termini de presentació de sol·licituds serà el comprés entre l'endemà de la publicació de la present orde en el Diari Oficial de la Generalitat Valenciana i el 21 de gener de 2005 .
  
Article 5. Criteris d'avaluació de les sol·licituds
  
Per a la concessió de les ajudes es valorarà:
  
a) Els factors que garantisquen la qualitat de la formació.
  
b) La trajectòria de l'entitat sol·licitant en convocatòries anteriors.
  
c) El programa formatiu.
  
d) El material didàctic.
  
e) Nivell del professorat i la seua acreditada experiència professional
  
f) Les característiques de l'activitat proposada i l'adequació a les necessitats específiques de sectors o de col·lectius concrets.
  
g) El foment de la participació en el curs d'alumnes de procedència estrangera i del col·lectiu de discapacitats, a fi de contribuir a la seua integració social i laboral.
  
h) La cobertura geogràfica i sectorial de l'acció formativa.
  
i) A més de tot això, en els cursos de formació a distància es tindran en compte les seues especials característiques.
  
Article 6. Resolució de la concessió d'ajudes
  
1. La Direcció General d'Indústria i Comerç podrà demanar del sol·licitant l'aportació addicional d'altres documents o dades aclaridores que estime necessaris per a resoldre sobre la sol·licitud presentada.
  
2. Vista la proposta formulada per la Comissió de Suports a la Comercialització, el conseller d'Empresa Universitat i Ciència dictarà una resolució de concessió de l'ajuda, en la qual es fixa expressament la quantia i que incorporarà, si és el cas, les condicions, les obligacions i les determinacions accessòries a què haja de subjectar-se el beneficiari.
  
3. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
4. El termini màxim per a resoldre les sol·licituds que es formulen per a la concessió de les ajudes que s'establixen en la present orde, serà d'un mes comptador des de la data de publicació de l'orde per la qual es done publicitat a les línies de crèdit i a l'import global màxim destinat a la concessió de les ajudes previstes en la present disposició. Transcorregut el termini sense que s'haja dictat una resolució, s'entendrà desestimada la sol·licitud de concessió de l'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Es facilitarà l'aplicació informàtica SIDEC i les instruccions per a la informació i la publicitat dels cursos subvencionats.
  
6. Les subvencions concedides seran publicades en el Diari Oficial de la Generalitat Valenciana, amb expressió de la convocatòria, del programa i del crèdit pressupostari a què s'imputen, el beneficiari, la quantitat concedida i la finalitat o les finalitats de la subvenció.
  
7. Les resolucions a què es referixen els paràgrafs anteriors esgoten la via administrativa i contra elles podrà interposar-se recurs de reposició davant de l'òrgan que va dictar l'acte, en el termini d'un mes comptador des de l'endemà de la notificació de la resolució corresponent o recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució corresponent.
  
Article 7. Resolució d'incidències
  
L'òrgan competent per a la concessió de les ajudes previstes en la present orde, resoldrà les incidències que es produïsquen amb posterioritat a la dita concessió, i en especial els supòsits de:
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Canvis o modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
Article 8. Control de les accions
  
1. La Direcció General d'Indústria i Comerç realitzarà el control i el seguiment de les accions per mitjà de les comprovacions que considere necessàries.
  
2. El beneficiari estarà obligat, quan així ho determine la corresponent resolució de concessió de l'ajuda, a informar de la Direcció General d'Indústria i Comerç l'inici dels cursos, utilitzant l'aplicació informàtica SIDEC i a desenvolupar la imatge i la publicitat dels cursos.
  
3. El beneficiari estarà obligat a sotmetre's a les actuacions de control financer de la Intervenció General de la Generalitat i, si és el cas, dels òrgans competents del Fons Social Europeu, en relació amb les subvencions o ajudes concedides.
  
Article 9. Liquidació de les ajudes
  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. La justificació de l'acció realitzada haurà de presentar-se en el termini d'un mes des de la seua finalització, i en tot cas fins al 15 d'octubre de 2005, llevat que per circumstàncies concurrents es determine un termini diferent en la resolució de concessió de l'ajuda.
  
3. La justificació dels gastos es presentarà a través de l'aplicació informàtica SIDEC, que s'entregarà en els corresponents servicis territorials de Comerç, acompanyada de:
  
a) Factures i la resta de documents justificatius del gasto efectivament realitzat, que hauran de ser independents per a cada un dels cursos i estar expedits d'acord amb la normativa vigent. En la justificació dels gastos del professorat, haurà de constar, siga quina siga la modalitat de la contractació efectuada, les dades identificatives d'este, les hores impartides i l'import corresponent. Quan es tracte d'activitats dutes a terme per corporacions locals, bastarà a estos efectes la presentació dels corresponents certificats de contracció del gasto expedits per l'interventor o pel secretari de la corporació en què conste l'acord de reconeixement de l'obligació per l'òrgan competent i les dades anteriorment assenyalades. Els gastos de l'entitat organitzadora no podran superar el 10 per cent de l'ajuda.
  
b) Relació nominativa dels alumnes, amb fotocòpia del DNI., acompanyada dels documents justificatius de l'objectiu de l'article 2.1 a què pertany cada un, que a continuació es relacionen:
  
- Formació contínua i foment de l'activitat empresarial de les dones i el seu accés als llocs de decisió en el sector de la distribució comercial: quan es tracte de professionals o empresaris autònoms, document de cotització a la Seguretat Social o autorització a la Conselleria d'Empresa, Universitat i Ciència, perquè la Seguretat Social li cedisca la informació corresponent, quan es tracte d'empleats i treballadors per compte d'altri, contracte de treball, nòmina o document de cotització a la Seguretat Social o l'esmentada autorització a la Conselleria.
  
- Inserció de desocupats de llarga duració, inserció de jóvens i foment de l'activitat laboral de dones desocupades: targeta de demanda d'ocupació.
  
L'esmentada documentació estarà a disposició de l'administració a l'inici del curs.
  
c) Acreditació, si és el cas, del compliment de les obligacions i de les condicions que s'hagueren establit en la resolució.
  
d) Fulls de control d'assistència.
  
4. La Direcció General d'Indústria i Comerç, vista la documentació aportada així com les dades d'assistència al curs emetrà certificat de conformitat total o parcial als objectius del projecte aprovat, que servirà de base per a la liquidació de la subvenció concedida.
  
5. Quan l'import del gasto subvencionable supere la quantia de 12.000 euros en el supòsit de prestació de servicis per empreses de consultoria o d'assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques dels gastos subvencionables no existisca en el mercat suficient nombre d'entitats que presten el servici, i justificació de l'escollida quan no recaiga en la proposta econòmica més avantatjosa.
  
6. A efectes de justificació es considerarà que el gasto subvencionat s'ha realitzat encara que les factures no hagen sigut efectivament pagades amb anterioritat a la finalització del període de justificació. Tractant-se de corporacions locals, s'acreditarà que el gasto ha aconseguit la fase «O» en els seus pressuposts.
  
Article 10. Pagament anticipat de les ajudes
  
Podrà anticipar-se el pagament de les ajudes previstes en la present orde, amb anterioritat a la realització del projecte en un 40 per cent de l'import concedit, amb la presentació prèvia per part del beneficiari d'aval bancari per la quantia anticipada, constituït d'acord amb la normativa vigent, en els servicis territorials de la Conselleria d'Economia, Hisenda i Ocupació.
  
Article 11. Obligacions del beneficiari
  
1. Els gastos derivats de la realització d'accions formatives subvencionades d'acord amb el que disposa la present orde seran objecte de registres comptables independents en la comptabilitat general de l'entitat organitzadora, qui facilitarà l'accés a estos del personal de la Direcció General d'Indústria i Comerç i de la Intervenció General de la Generalitat quan siga requerida per a això.
  
2. La publicitat i la difusió dels programes haurà de fer-se d'acord amb les normes que en el moment de l'aprovació s'indiquen, i ha de constar necessàriament el patrocini del Fons Social Europeu i de la Conselleria d'Empresa Universitat i Ciència
  
3. El beneficiari haurà de comunicar, en qualsevol moment de la vigència de l'expedient, i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 12. Minoració i resolució de les ajudes
  
1. L'alteració d'alguna de les característiques no substancials del projecte aprovat així com l'incompliment d'alguna de les condicions i terminis establits en la resolució, la no execució o l'execució inadequada de part del gasto aprovat, la insuficient justificació d'algun dels gastos efectivament realitzats podrà donar lloc a la minoració de la subvenció concedida. Així mateix, les dades d'assistència, calculats amb base en la documentació aportada per l'entitat organitzadora i en les visites d'inspecció que pogueren practicar-se, quan no hi haja causa justificada, donaran lloc a la minoració de la subvenció inicialment concedida quan la quantitat resultant d'aplicar el mòdul de subvenció corresponent a cada alumne per la quantitat estimada com a assistència mitjana al curs resultara inferior als gastos efectivament justificats. No obstant això, l'assistència d'alumnes als cursos programats podrà augmentar o disminuir fins a un 15 per cent, sense que, per este motiu, es veja modificat l'import de la subvenció.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació, la falta de justificació de la realització del projecte o la concessió d'altres ajudes públiques o privades per al mateix fi, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament d'esta. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els pressuposts de la Generalitat per a l'exercici 2005.
  
2. En compliment del que preveu l'article 47.11 del Text Refós de la Llei d'Hisenda Pública i d'acord amb el que establisca la Llei de Pressuposts de la Generalitat per al 2005 per orde de la Conselleria d'Empresa Universitat i Ciència es donarà publicitat de les línies de crèdit i de l'import global màxim destinat a la concessió de les ajudes previstes en la present disposició.
  
Segona
  
1. En el cas que els documents exigits que han d'acompanyar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és el cas, emesos i quan no hagen transcorregut més de cinc anys des de la finalització del procediment a què corresponguen.
  
2. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.
  
DISPOSICIONS FINALS
  
Primera
  
Es faculta el secretari autonòmic d'Empresa per a dictar les disposicions i adoptar les mesures que considere oportunes per al desenvolupament i l'aplicació del que disposa la present orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 29 de desembre de 2004
  
El conseller de Empresa, Universitat i Ciència,
  
JUSTO NIETO NIETO